Drie vas ná sakeman ontvoer word | Maroela Media
Die vermeende ontvoerders van 'n sakeman van Kaapstad is in hegtenis geneem kort nadat sy familie 'n losprys van R100 000 vir sy vrylating betaal het.
Sers. Noloyiso Rwexana, woordvoerder van die polisie, het gesê die sakeman is Saterdag in Monte Vista ontvoer. Die ontvoerders het die man se familie genader en 'n losprys van R1 miljoen vir sy vrylating geëis.
"Ná onderhandeling met die familie het die ontvoerders ingestem tot 'n losprys van R100 000 wat toe betaal is," het Rwexana gesê. "Kort ná die man se vrylating het die polisie op die verdagtes in Bloekombos in Kraaifontein toegeslaan."
Rwexana het gesê drie verdagtes, onderskeidelik 31, 33 en 40 jaar oud, is in hegtenis geneem. Van die losprysgeld is in 'n voertuig gevind waarop die polisie beslag gelê het.
"Die sakeman is na 'n hospitaal geneem om ondersoek te word. Traumaberading is ook aan hom en sy familie beskikbaar gestel," het Rwexana gesê.
Die polisieondersoek duur voort en nog inhegtenisnemings word verwag.
Gaan kyk wat gaan alles aan in Bloekombos Kraaifontein. Dis n "war zone" op sy beste.
Nou hoeveel van die R100'000.00 is nog oor nadat die polisie "beslag" daarop gele het?
Francoisle Cochon · 1 jaar gelede
Twee R5.00 stukke!
skenk dit ook maar aan Burre Burger se droogte hulp insamelingsprojek om fondse in te samel in die kaap.